**EESTI KEEL**

 **Õppemaht: 7 tundi nädalas, 245 tundi õppeaastas**

**1. KLASS**

**Teemad, õppesisu, õpitulemused, praktiline tegevus ja lõiming**

**I. SUULINE KEELEKASUTUS**

**Õppesisu**

*Kuulamine*

Helide, häälte ja häälikute eristamine (asukoht ja järjekord sõnas), hääliku pikkuse eristamine, põhirõhk täishääliku pikkusel.

Õpetaja ja kaaslase kuulamine ning suulise juhendi järgi toimimine. Õpetaja ja kaaslase ettelugemise kuulamine. Kuuldu ja nähtu kommenteerimine.

Hääldus- ja intonatsiooniharjutused. Häälduse harjutamine, hääle tugevuse kohandamine olukorrale.

*Kõnelemine*

Töö lähedase tähendusega sõnaga, sõnatähenduse selgitamine ja täpsustamine.

Sobivate kõnetuste (palumine, küsimine, keeldumine, vabandust palumine, tänamine) valik suhtlemisel.

Lihtlauseliste küsimuste moodustamine, küsimuste esitamine ja neile vastamine.

Eri teemadel vestlemine sõnavara rikastamiseks, arutamine paaris ja väikeses rühmas.

Hääldus- ja intonatsiooniharjutused. Häälduse harjutamine, hääle tugevuse kohandamine olukorrale.

Jutustamine kuulatu, nähtu, läbielatu, loetu, pildi, pildiseeria, etteantud teema põhjal; aheljutustamine. Esemete, nähtuste, tegelaste jms võrdlemine, ühe-kahe tunnuse alusel rühmitamine.

Eneseväljendus dramatiseeringus ja rollimängus erisuguste meeleolude väljendamiseks.

Tuttava luuletuse, dialoogi peast esitamine loomuliku tooniga.

**Õpitulemused**

***Suuline keelekasutus***

Taotletakse, et õpilane:

1. eristab häälikuid (asukoht ja järjekord sõnas), täishääliku pikkusi;
2. toimib õpetaja ja kaaslase suulise juhendi järgi;
3. kuulab õpetaja ja kaaslase esituses lühikest eakohast teksti, mõistab kuuldud lause, jutu sisu;
4. teab, et sõnadel on lähedase või vastandtähendusega sõna ja nimetab neist mõningaid;
5. väljendab end suhtlusolukordades arusaadavalt: palub, küsib, tänab, vabandab;
6. jutustab suunavate küsimuste toel kuuldust, nähtust, loetust;
7. koostab õpetaja abiga pildiseeria või küsimuste toel suulise jutukese,
8. kasutab kõnes lihtlauseid;
9. esitab luuletust peast.

**II. LUGEMINE**

**Õppesisu**

Raamatu/teksti üldine vaatlus: teksti paigutus, sisukord, õppeülesannete esitus jm.

Trükitähtede (nii suurte kui väikeste) tundma õppimine. Tähtedest sõnade ja sõnadest lausete lugemine. Silpidest sõnade moodustamine.

Lugemistehnika arendamine õpetaja juhendite järgi (õige hääldus, ladusus, pausid, intonatsioon, tempo, oma lugemisvea parandamine, kui sellele tähelepanu juhitakse). Lugemistehniliselt raskete sõnade ja sõnaühendite lugema õppimine.

Oma ja õpetaja käekirjalise teksti lugemine klassitahvlilt ja vihikust.

Kahekõne lugemine, intonatsiooni ja tempo valik saatelause alusel ja partnereid arvestades.

Jutustava, kirjeldava, teabeteksti (õpilaspäevik, kutse, õnnitlus, saatekava, tööjuhend, raamatu sisukord) lugemine.

Sõna, lause, teksti sisu mõistmine. Teksti sisu ennustamine pealkirja, piltide, üksiksõnade jm alusel.

Üksikute tingmärkide lugemine, tähenduse tabamine (õppekirjanduse tingmärgid, liiklusmärgid jms). Skeemide, kaartide, tabelite lugemine lasteraamatutes, lasteajakirjanduses ja kooli kirjalikes tekstides.

Loole lõpu mõtlemine. Tegelaste iseloomustamine. Tekstist õpitavate keelendite, samuti sünonüümide, otsese ja ülekantud tähendusega sõnade jms leidmine.

Küsimustele vastamine, millele vastus on tekstis otsesõnu kirjas. Riimuvate sõnade leidmine õpetaja abiga. Jutu, muinasjutu, luuletuse, mõistatuse eristamine.

*Tekstid:* liisusalm, muinasjutt, mõistatus, luuletus, piltjutt, vanasõna, jutustus, näidend.

 Loetud raamatu autori, kunstniku (illustraatori), tegelaste nimetamine, loetust jutustamine. Loetule emotsionaalse hinnangu andmine (lõbus, tõsine, igav jne).

Huvipakkuva raamatu leidmine kooli või kodukoha raamatukogust täiskasvanu abiga.

**Õpitulemused**

***Lugemine***

Taotletakse, et õpilane:

1. tunneb häälik-tähelist vastavust, loeb õpitud teksti enam-vähem ladusalt, lausehaaval üksiku peatusega raskema sõna ees oma kõnetempos või sellest aeglasemalt;
2. mõistab häälega või endamisi (vaikse häälega või huuli liigutades) lugedes loetu sisu;
3. vastab teksti kohta käivatele küsimustele, mille vastused on palas otsesõnu öeldud;
4. leiab õpetaja abiga tekstist vastused lühikestele konkreetsetele küsimustele;
5. mõtleb jutule alguse või lõpu;
6. tunneb ära jutu (jutustus, muinasjutt), luuletuse ja mõistatuse;
7. on lugenud mõnda lasteraamatut, nimetab nende pealkirja ja autoreid, annab loetule emotsionaalse hinnangu (lõbus, tõsine, igav …).

**III. KIRJUTAMINE**

**Õppesisu**

*Kirjatehnika*

Kirjaeelharjutused. Kirjutamine pliiatsi ja kriidiga, joonistähtede kirjutamine. Väikeste ja suurte kirjatähtede õppimine. Õiged tähekujud ning seosed, õige pliiatsihoid ja kehaasend. Sõna ja lause kirjutamine (vajadusel ladumine).

Tahvlile, vihikusse ja õpilaspäevikusse kirjutamine. Töö vormistamine, puhtus, käekirja loetavus. Teksti ärakiri tahvlilt, õpikust.

*Õigekeelsus*

Häälik, silp, sõna, lause, tekst. Tähed ja tähestik, võõrtähtede vaatlus. Häälikute märkimine kirjas. Täis- ja kaashäälikud. Täishäälikuühendi vaatlus. Täishääliku pikkuse eristamine ja õigekiri, kaashääliku pikkusega tutvumine. Sulghäälik (k, p, t) omasõnade alguses. I ja j ning h sõna alguses seoses tähtede õppimisega.

Suur algustäht lause alguses, inimese- ja loomanimedes, tuntumates kohanimedes. Liitsõna vaatlus (moodustamine).

Sõnade lõpu õigekiri – d ja –vad (mitmus) ning –b (tegusõna 3.pööre) õigekirjaga tutvumine.

Tutvumine jutustava (väit-), küsi- ja hüüdlausega. Lause lõpumärgid: punkt, (küsi- ja hüüumärgi vaatlemine). Koma lauses (teksti vaatlus).

Oma kirjutusvea parandamine õpetaja abiga.

Etteütlemise järgi sõnade ja lausete kirjutamine. Lünkümberjutustuse kirjutamine.

*Tekstiloome*

Tarbeteksti kirjutamine näidise järgi: kutse, õnnitlus (kujundamine näidise järgi).

Jutu kirjutamine pilditäiendusena (pildi allkiri, tegelaskõne jms). Jutule lõpu kirjutamine. Loovtöö kirjutamine (pildi, pildiseeria, küsimuste järgi).

**Õpitulemused**

***Kirjutamine***

Taotletakse, et õpilane:

1. kasutab kirjutades õigeid tähekujusid ja –seoseid, kirjutab loetava käekirjaga;
2. kirjutab tahvlilt õigesti maha (vältides ühe tähe kaupa kirjutamist);
3. täidab tahvlinäidise järgi õpetaja abiga õpilaspäevikut, paigutab näidise järgi tööd vihikulehele, varustab töö kuupäevaga;
4. koostab näidise järgi õnnitluse ja kutse;
5. kirjutab õpetaja juhendamisel pildiseeria, oma joonistuse järgi loovtöö;
6. eristab häälikut, tähte, täis- ja kaashäälikut, sõna, lauset;
7. kirjutab omasõnade algusesse k, p, t;
8. kirjutab õigesti lühemaid (kuni 3-silbilisi) sõnu ja lauseid;
9. kirjutab õigesti sõnade lõppu –d ja –vad (mitmus) ning –b (tegusõna 3.pööre);
10. teab, et lause lõpeb punktiga;
11. teab, et lause alguses, inimeste, loomade, oma kodukoha nimes kasutatakse suurt algustähte;
12. kirjutab õigesti oma nime.

**Praktiline tegevus ja lõiming**

Kunsti- ja tööõpetus: kirja eelharjutused õlipastellide ja värviliste pliiatsitega A3 paberil, mustrite joonistamine ja šabloonide järgi joonistamine, voolimine, rebimine, lõikamine, meisterdamine jms tööjuhendite selgitamine, raamatu (lugemispala, luuletus) illustratsioon, vabajoonistamine ja oma joonistuste põhjal juttude koostamine ja kirjutamine.

Muusika: mängimine hääle tugevusega, muusika rütmis liikumine, tantsimine, näpu- ja laulumängud, sõrmelaulud, laulud koos liigutustega, kirjaeelharjutused muusika ja rütmifraaside saatel, omatehtud rütmipillide kasutamine kõnelemise taustaks

Rütmika: tähekujude läbi kõndimine, tähtede kujutamine kehaga, žongleerimine šifoonrätikute või muuga, laulu- ja tantsumängude mängimine.

Loodus- ja inimeseõpetus: looduspiltide kirjeldamine ja küsimuste moodustamine, õppekäikudel saadud kogemuste kirjeldamine ( nt sügisene mets), viisakusreeglid, käitumine erinevates kohtades ja situatsioonides, oma koolitee kirjeldamine.

 Matemaatika: numbrid ja sümbolid, põhimõisted (suurem, väiksem jne), lihtsamate tabelite ja diagrammide lugemisoskus, tekstülesannetele küsimuste moodustamine tekstülesannete sisu ja õppetekstide mõistmine.

Temaatilised üritused

Luulekonkurss (E. Enno vms)

Kadrilaat

Teatri- ja kinokülastused

Näitused